Η κυβέρνηση προχωρά στο σχέδιο ιδιωτικοποίησης των πηγών ενέργειας, βάζοντας μπροστά τις μηχανές για την ιδιωτικοποίηση της ΔΕΠΑ. Σύμφωνα με ρεπορτάζ του euro2day, μέχρι τα τέλη Οκτωβρίου η κυβέρνηση προσανατολίζεται να καταθέσει νομοσχέδιο για την αποδέσμευση διοικητικών λειτουργιών της ΔΕΗ από το Δημόσιο και την πλήρη αποκρατικοποίηση της ΔΕΠΑ.

Προκειμένου να γίνει στροφή στην «κανονικότητα», η ηγεσία του υπουργείου Ενέργειας και Περιβάλλοντος, τονίζει πως «οι ανάγκες της δημόσιας επιχείρησης ηλεκτρισμού σε προσωπικό είναι μεγάλες εξαιτίας του παγώματος των προσλήψεων στα χρόνια της οικονομικής ύφεσης». Υποστηρίζουν πως «το προσωπικό της εταιρίας είναι γηρασμένο με το μέσο όρο ηλικίας να ξεπερνά τα 52 έτη και με σημαντικό αριθμό εργαζομένων να αναζητούν την έξοδο μέσω του προγράμματος της εθελουσίας που τρέχει (μπόνους με αποζημίωση 15.000 ευρώ)».

Παράλληλα, αναμένεται να θεσπιστεί και η άρση του πλαφόν των αμοιβών τουλάχιστον στα διοικητικά στελέχη μιας και για τους εργαζόμενους τρέχουν οι συλλογικές συμβάσεις εργασίας. Η ΔΕH χρειάζεται ανθρώπους που να έχουν δουλέψει στην αγορά για τον εκσυγχρονισμό και την αλλαγή νοοτροπίας, κάτι άλλωστε που σηματοδότησε και η επιλογή του διευθύνοντος συμβούλου Γιώργου Στάσση κι άλλων μελών του διοικητικού συμβουλίου. Υπενθυμίζεται ότι στη δημόσια εταιρεία ισχύει το πλαφόν των αποδοχών του γενικού γραμματέα υπουργείου.

Σημειώνεται ότι προ ημερών, μετά την ανακοίνωση των αποτελεσμάτων εξαμήνου της ΔΕΗ αλλά και την οριστικοποίηση της έκθεσης του ορκωτού ελεγκτή (Ernst & Young), ο Κ.Χατζηδάκης, εξέφρασε την ικανοποίηση του για το ότι αποφεύχθηκε η χρεοκοπία της ΔΕΗ. Ωστόσο, ξεκαθάρισε ότι συνεχίζονται οι προσπάθειες για «εξυγίανση» της. Σύμφωνα με τους κυβερνητικούς σχεδιασμούς, ακολουθεί «απογαλακτισμός της ΔΕΗ από τον στενό εναγκαλισμό των διαδικασιών του Δημοσίου προκειμένου να μπορέσει να λειτουργήσει επί ίσοις όροις με τον ανταγωνισμό».